<classify> MWENYEKITI wa Chama Cha Mapinduzi CCM Taifa, Rais John Magufuli amefichua siri kuwa wakati anamteua Dk Bashiru Ally kuwa Katibu Mkuu wa chama hicho, baadhi ya wanachama walipiga kelele kuwa ni mfuasi wa Chama cha Wananchi CUF.Amesema ataendelea kuwateua watu anaowaona kuwa wanafaa hata kama wanatoka upinzani bila kujali kelele zinazopigwa na baadhi ya wanachama wa chama hicho tawala.Rais Magufuli aliyasema hayo jana Dar es Salaam aliposhiriki kwenye kongamano la kujadili hali ya uchumi na siasa nchini lililoandaliwa na Chuo Kikuu cha Dar es Salaam UDSM katika kujadili miaka mitatu ya Serikali ya Awamu ya Tano kuhusu wapi Taifa limetoka, lilipo na linakok wenda.Alisema katika teuzi zake, ataendelea kuteua kwa kuzingatia weledi na utendaji wa mtu bila kujali anatoka chama kipi cha siasa. Dk Bashiru alipigwa vita na wanaCCM kwa madai kuwa ni mwanachama wa CUF, kulikuwa na kikundi kidogo kilichokuwa hakitaki mabadiliko, mimi nikiona wanafaa, nitaendelea kuwaleta, alisema Rais Magufuli.Amekuwa akisema mara kadhaa kuwa anaowateua ni Watanzania bila kujali wanatoka chama gani cha siasa, maadamu wana uwezo na anaamini watamsaidia katika kazi, ataendelea kuwateua kama alivyomteua Profesa Kitila Mkumbo kuwa Katibu Mkuu wa Wizara ya Maji aliyetokea Chama cha ACT-Wazalendo na wengine wengi.Alisema baadhi ya watu pia walipiga kelele alipokuwa anawateua akina mama kushika nafasi za uongozi kwa kusema kuwa ni hawara zake. Alisema anafanya uteuzi akiamini anaowateua watamsaidia katika kazi vizuri.Kuhusu vijana, alisema amewateua wengi na ataendelea kufanya hivyo na kuwaomba Watanzania pale viongozi hao vijana wanapokosea, basi wawasamehe na kuwapa muda kwa kuwa damu zao zinachemka katika utendaji.Kuhusu Katiba mpya, Rais Magufuli alisema kwa sasa serikali yake haifikirii kuuendeleza mchakato huo, bali kujenga uchumi kwa ajili ya kuwaletea wananchi maendeleo. Alisema huu siyo wakati wa kujadili jambo hilo, bali ni wakati wa kuchapa kazi.Alisema hata kama mchakato huo ungeendelea, bado hajui ungeendelea pale kwenye Rasimu mpya ya Katiba au Mapendekezo ya Jaji Warioba. Kutokana na hali hiyo, amewataka Watanzania wampe nafasi ya kuwatumikia katika kuwaletea maendeleo kwa kuwa hata nchi zilizoendelea, wao kama wanaona kuna haja ya mabadiliko hurekebisha tu baadhi ya vipengele kwenye Katiba zao.  <topic>: KITAIFA 